DEĊIŻJONI TAL-KUMMISSJONI
tal-5 ta’ Ġunju 2008
dwar il-kontribut finanzjarju mill-Komunità għal miżuri ta' emerġenza għall-ġlieda kontra l-influwenza tat-tjur fir-Repubblika Ċeka fl-2007
(notifikata taħt id-dokument numru C(2008) 2350)
(It-test biċ-Ċek biss hu awtentiku)
(2008/443/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 90/424/KEE tas-26 ta' Ġunju 1990 dwar in-nefqa fil-qasam veterinarju (1), u partikolarment l-Artikoli 3(3) u 3a(1) tagħha,
Billi:
(1)
Id-Deċiżjoni 90/424/KEE tistipula l-proċeduri li jirregolaw il-kontribuzzjoni finanzjarja tal-Komunità għal miżuri veterinarji speċifiċi, inklużi miżuri ta’ emerġenza. Skond l-Artikolu 3a ta’ dik id-Deċiżjoni, l-Istati Membri jistgħu jiksbu kontribuzzjoni finanzjarja għal spejjeż ta’ ċerti miżuri sabiex tinqered l-influwenza tat-tjur.
(2)
L-Artikolu 3a(3) tad-Deċiżjoni 90/424/KEE jistabbilixxi regoli dwar il-persentaġġ tan-nefqa li jġarrbu l-Istati Membri li jistgħu jkunu koperti mill-kontribuzzjoni finanzjarja tal-Komunità.
(3)
Ir-Regolament tal-Kummissjoni (KE) Nru 349/2005 tat-28 ta' Frar 2005, li jistabbilixxi r-regoli dwar il-finanzjament Komunitarju għal miżuri ta’ urġenza u għall-kampanja kontra ċertu mard ta’ l-annimali kif jissemma fid-Deċiżjoni tal-Kunsill 90/424/KEE (2), wara l-emenda tad-Deċiżjoni 90/424/KEE bid-Deċiżjoni tal-Kunsill 2006/53/KE (3) ma għadux ikopri l-influwenza tat-tjur. Għaldaqstant jeħtieġ li fid-Deċiżjoni preżenti jiġi espressament ipprovdut li l-għoti ta' kontribuzzjoni finanzjarja lir-Repubblika Ċeka hu suġġett għall-konformità ma' ċerti regoli stabbiliti f’dak ir-Regolament.
(4)
Fl-2007, fir-Repubblika Ċeka kien hemm tifqigħat ta’ l-influwenza tat-tjur. Il-preżenza ta’ din il-marda tirrappreżenta riskju serju għall-popolazzjoni tal-bhejjem tal-Komunità. Ir-Repubblika Ċeka ħadet il-miżuri, kif jissemma fl-Artikolu 3a(2) tad-Deċiżjoni 90/424/KEE, biex tiġġieled lil dawn it-tifqigħat.
(5)
Ir-Repubblika Ċeka ssodisfat bis-sħiħ l-obbligi tekniċi u amministrattivi tagħha kif stipulat fl-Artikoli 3(3) u 3a(2) tad-Deċiżjoni 90/424/KEE u l-Artikolu 6 tar-Regolament (KE) Nru 349/2005.
(6)
Ir-Repubblika Ċeka ressqet lill-Kummissjoni t-tagħrif dwar l-ispejjeż li ġarrbet fis-27 ta’ Lulju 2007, u kompliet tipprovdi t-tagħrif kollu meħtieġ dwar spejjeż ta' kumpens u n-nefqa operattiva.
(7)
Il-miżuri stipulati f'din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
Kontribuzzjoni finanzjarja mill-Komunità lir-Repubblika Ċeka
1. Kontribuzzjoni finanzjarja mill-Komunità tista' tingħata lir-Repubblika Ċeka għall-ispejjeż imġarrba minn dan l-Istat Membru fit-teħid tal-miżuri msemmija fl-Artikolu 3a(2) tad-Deċiżjoni 90/424/KEE fil-ġlieda kontra l-influwenza tat-tjur fl-2007.
2. Għall-finijiet ta' din id-Deċiżjoni, l-Artikoli 2 sa 5 u l-Artikoli 7 u 8 u l-Artikolu 9(2), (3) u (4) u l-Artikolu 10 tar-Regolament (KE) Nru 349/2005 għandhom japplikaw mutatis muntandis.
Artikolu 2
Destinatarju
Din id-Deċiżjoni hija indirizzata lir-Repubblika Ċeka.
Magħmula fi Brussell, 5 ta’ Ġunju 2008.